<classify> SERIKALI imeruhusu wakulima na wafanyabiashara kupeleka mazao ya nafaka katika masoko ya nje ili wanufaike kupitia mazao wanayozalisha na kuondoa malalamiko ya kukosa masoko ya mazao yao.Waziri wa Kilimo, Dk Charles Tizeba alisema hayo jana wakati wa kilele cha maadhimisho ya Siku ya Chakula Duniani yaliyofanyika kitaifa Halmashauri ya Mji wa Tunduma wilayani Momba, mkoani Songwe.Dk Tizeba alisema ni ruksa wakulima na wafanyabiashara kuuza mazao yao ya nafaka sehemu yoyote watakayopata soko ambalo litawalipa bila kizuizi kutoka sehemu yoyote katika soko la ndani na nje.Alisema Taifa lina ziada ya asilimia 24 ya chakula na kilimo nchini kinakua kwa kasi kwani msimu wa mwaka jana kilikua kwa asilimia 3.01, mwaka huu kimefikia asilimia 7.1 na lengo lilikuwa asilimia sita.Aidha, aliitaka Mamlaka ya Mapato TRA Forodha ya Tunduma kuacha urasimu wakati wakulima na wafanyabiashara wakivusha mazao yao maadam wametimiza vigezo na masharti muhimu yaliyowekwa.Pamoja na kuruhusu soko huria, pia amepiga marufuku uuzaji wa pembejeo za kilimo ambazo serikali inagharamia na wajanja wachache kuuza nje ya mipaka ya Tanzania.Alisema mikoa iliyo mpakani kuna changamoto ya baadhi ya wafanyabiashara wakishirikiana na walio nchi za mipakani kuvusha mbolea kwa magendo hali ambayo husababisha upungufu wa mbolea.Kukabiliana na upungufu wa chakula nchi itakapokuwa na majanga, alisema serikali imetoa Sh bilioni 15 kununua mahindi kupitia Wakala wa Taifa wa Hifadhi Chakula NFRA mwaka wa fedha 20182019.Tayari Wakala wa Taifa wa Hifadhi Chakula NFRA umeanza msimu wa ununuzi wa mahindi tangu Agosti 2018. Mwakilishi wa Shirika la Chakula na Kilimo la Umoja wa Mataifa FAO, Fredy Kafeero ameshauri na kuwataka wakulima kuimarisha ushirika ili kuwa na kauli moja ya kutafuta kuzalisha chakula kwa tija.  <topic>: KITAIFA 